APROBACIÓN DAS BASES REGULADORAS DO PROGRAMA “EN RUTA COA DEPO” PARA O ANO 2018
ADMINISTRACIÓN LOCAL — Provincial — Deputación Provincial (Outros documentos, notificacións e informacións públicas, 05/02/2018)

A Xunta de Goberno desta Deputación acordou, na sesión do 15 de decembro de 2017, aprobar as bases reguladoras do programa “En ruta coa Depo” para o ano 2018. No artigo 2 da Lei 13/2008, de 3 de decembro, de servizos sociais de Galicia, defínense os servizos sociais como un conxunto coordinado de prestacións, programas e equipamentos destinados a garantir a igualdade de oportunidades no acceso á calidade de vida e á participación social de toda a poboación galega mediante intervencións que permitan o logro dos obxectivos marcados nesta lei. Así mesmo, establécese que os poderes públicos fomentarán, no ámbito dos servizos sociais, o desenvolvemento de actuacións solidarias por parte de entidades de iniciativa social sempre que se axusten aos requisitos de autorización, calidade e complementariedade establecidos na citada lei. A Deputación de Pontevedra, a través do Servizo de Cohesión Social e Xuventude, convoca a segunda edición do programa “En ruta coa Depo” coa finalidade de crear espazos de unión e convivencia para as diferentes entidades participantes, promovendo a igualdade de acceso aos recursos, especialmente para as persoas con diversidade funcional, así como actividades alternativas de ocio e tempo de lecer para a xuventude, promovendo o asociacionismo xuvenil e o ocio dinámico e saudable. Así mesmo, crearanse rutas específicas co fin de xerar espazos lúdicos onde nais, pais, titoras ou titores, entre outras persoas, poidan gozar coas nenas e os nenos dun ocio común, san, alternativo e divertido, que tamén faga doada a conciliación familiar e laboral durante as fins de semana ou as estancias estivais. Estas bases regulan a convocatoria pública do programa “En ruta coa Depo” 2018, que ten como finalidade mellorar a participación, a convivencia e a cohesión social dos distintos colectivos sociais da provincia de Pontevedra, impulsando a igualdade de oportunidades para os colectivos con diversidade funcional, ofrecéndolle alternativas de ocio e tempo de lecer á poboación xuvenil da nosa provincia e promovendo rutas destinadas ás entidades de nais e pais que fomenten a convivencia e o intercambio de experiencias nas que participen activamente nenas e nenos. Poderán participar neste programa todas as entidades sociais da provincia de Pontevedra, que terán a posibilidade de presentar a súa solicitude de forma conxunta con outra entidade, de acordo co establecido na base sexta. Só se concederá unha ruta por entidade e CIF, solicitada de forma individual ou conxunta. Ofertarase un máximo de 20.000 prazas.4.1. Estas bases reguladoras publicaranse no Boletín Oficial da Provincia de Pontevedra (BOPPO) e, posteriormente, remitiráselle a convocatoria á Base de Datos Nacional de Subvencións (BDNS), que será a que lle dea traslado do seu extracto ao BOPPO, sen prexuízo da súa inserción na páxina www.depo. gal e no taboleiro de anuncios.4.2. O prazo para a presentación de solicitudes será de 20 días naturais a partir da publicación do extracto da convocatoria no BOPPO. A presentación da solicitude implicará que se autoriza a Deputación para o tratamento automatizado de todos os datos contidos nela. As solicitudes presentadas fóra do prazo anteriormente establecido non serán admitidas nesta convocatoria.4.3. As solicitudes presentaranse no Rexistro xeral da Deputación, en calquera das súas oficinas de rexistro e no Rexistro electrónico sede. depo. es, de conformidade co establecido no artigo 16 da Lei 39/2015, de 1 de outubro, do procedemento administrativo común das administracións públicas (LPACAP). No caso de enviarse por correo postal (ao Rexistro da Deputación) o envío deberá ser certificado co selo de Correos no formulario da solicitude para garantir que a data de remisión está dentro do prazo de presentación de solicitudes desta convocatoria. As solicitudes remitidas por correo que non cumpran este requisito teranse por presentadas para todos os efectos no mesmo día en que teñan entrada no Rexistro xeral da Deputación, independentemente da data de presentación na oficina de Correos. Cando a solicitude se remita por correo postal deberase enviar previamente ao correo electrónico cohesionsocialexuventude@depo. es. Se o último día do prazo fose inhábil entenderase prorrogado ao seguinte día hábil.4.4. No suposto de que as prazas ofertadas non queden cubertas esta institución provincial reserva o dereito a abrir un novo prazo de inscrición ou a ampliar a convocatoria inicial, co obxecto de que as entidades beneficiarias poidan solicitar unha segunda ruta. As solicitudes deberán presentarse no modelo que se facilitará no Rexistro xeral da Deputación, no da súa oficina de Vigo ou na páxina www.depo. gal. Xunto coa solicitude deberase presentar a seguinte documentación: De presentar unha solicitude conxunta será a entidade solicitante principal a que deberá achegar esta documentación.6.1. A concesión destas subvencións realizarase polo réxime de concorrencia non competitiva. O órgano instrutor dos expedientes será, de acordo coa competencia para coñecer e resolver as solicitudes, a Xefatura do Servizo de Cohesión Social e Xuventude, e a adxudicación corresponderalle á Xunta de Goberno.6.2. A institución provincial establece a convocatoria de prazas do programa “En ruta coa Depo” 2018 no marco de actividades para os colectivos de entidades de iniciativa social e oferta un máximo de 20.000 prazas, que serán outorgadas segundo esta orde de prevalencia: 1) Entidades sociais inscritas no Rexistro Único de Entidades Prestadoras de Servizos Sociais (RUEPSS) 2) Entidades sociais de colectivos con diversidade funcional 3) Entidades sociais que presenten a súa solicitude de forma conxunta 4) Entidades sociais non inscritas no RUEPSS En todos os apartados anteriores terase en conta a orde de rexistro de entrada das solicitudes.6.3. Unha vez cubertas as 20.000 prazas ofertadas, o resto das solicitudes quedarán en lista de agarda.6.4. No caso de solicitudes presentadas de xeito conxunto baremarase a entidade que conste como solicitante principal e establecerase a súa orde de prevalencia segundo os requisitos establecidos nas bases.7.1. O programa consiste en pasar un día coñecendo os lugares sinalados na ruta asignada cunha persoa do equipo de guías; inclúe o xantar e o transporte.7.2. A Deputación ofertará o programa a través dunha empresa especializada na materia, que será a responsable da súa execución, coordinación e avaliación e que disporá de persoal especializado, con atención telefónica ao público para consultar calquera dúbida que puidese xurdir.7.3. Ofertarase un total de 32 rutas por lugares emblemáticos da nosa provincia, que se detallarán no modelo de solicitude.7.4. Cada entidade poderá escoller por orde de preferencia tres rutas entre as ofertadas e sinalar o mes e o día da semana que prefire para realizar a actividade.7.5. As rutas ofertadas e as súas características figurarán no catálogo que se publique na web www.depo. gal. Non obstante, para maior información sobre cuestións relativas ás características das rutas, as entidades sociais beneficiarias do programa poderán dirixirse á empresa adxudicataria.7.6. Cada participante achegará a cantidade de 12 €, que incluirá o desprazamento de ida e volta en autobús desde os puntos marcados nos seus concellos, a visita guiada por unha persoa habilitada como guía de turismo especializada de Galicia e o xantar (cada menú constará, polo menos, de dous pratos, sobremesa, café/infusión e bebidas), a excepción do xantar tipo pícnic, admitido para as rutas no Parque Nacional Marítimo-Terrestre das Illas Atlánticas de Galicia. O prezo que aboarán as e os menores de 12 anos participantes poderá ser inferior, en función da oferta presentada pola empresa adxudicataria do programa. O prezo non inclúe o pago da entrada ao castelo de Soutomaior na ruta 1, nin o pago da entrada nas rutas 2 e 3 cando así o teñan establecido. A empresa adxudicataria será a encargada de informar as entidades das tarifas que correspondan antes da data de cada unha das saídas.7.7. Queda prohibido que as entidades lles cobren un prezo máis elevado ás persoas participantes (sexan ou non socias) que o fixado pola Deputación. As que o fagan serán sancionadas e non poderán participar na seguinte convocatoria do programa, sen prexuízo das responsabilidades legais en que puidesen incorrer.7.8. Unha vez finalizado o proceso de inscrición, a empresa adxudicataria porase en contacto coa persoa representante da entidade co fin de definir a ruta elixida e establecer a data para a súa realización, intentando respectar na medida do posible a opción escollida en primeiro lugar e as datas preferentes. Así mesmo, a empresa desenvolverá un mínimo de dúas xuntanzas informativas comarcais coas entidades participantes cunha semana de antelación, como mínimo, ao inicio do Programa.7.9. O horario das saídas coordinarase coa persoa representante da entidade solicitante principal ou, no seu defecto, con aquela na que se delegue esta función; que tamén será quen determine as paradas (dúas como máximo), que deberán establecerse en espazos amplos onde os autobuses poidan entrar e manobrar para a recollida das e dos participantes.7.10. Nos autobuses irá unha ou un guía que informará das coberturas do seguro do programa e procurará resolver todas as dúbidas ao respecto.7.11. Calquera anomalía que se advirta sobre o bo desenvolvemento do programa deberá comunicárselle ao Servizo de Cohesión Social e Xuventude desta institución provincial a través do correo electrónico cohesionsocialexuventude@depo. es.7.12. As entidades poderán solicitar un mínimo dun autobús e un máximo de dous. O máximo de participantes será de 54 se se solicita un só autobús e de 108 se se solicitan dous. Non sairá ningún autobús se non se alcanza un mínimo de 50 participantes.7.13. Para colectivos de persoas con mobilidade reducida que precisen de cadeiras de rodas ou doutras axudas técnicas as prazas por autobús serán, con carácter xeral, 34 (cun máximo de catro usuarias ou usuarios en cadeira de rodas por autobús). Os autobuses estarán adaptados ás necesidades destas persoas. Debido ás súas especiais características as situacións particulares valoraranse individualmente, sempre e cando se xustifiquen e o Servizo de Cohesión Social e Xuventude o estime oportuno.7.14. As nenas e os nenos menores de tres anos deberán viaxar en compañía dunha persoa representante ou titora legal. Ademais, terán que empregar un sistema de retención que estea debidamente homologado e que se suxeite de forma correcta ao asento.7.15. Non se subvencionarán máis de dous autobuses a fin de poder atender todas as solicitudes.8.1. Cada menor de idade deberá ir en compañía dunha persoa representante ou titora legal.8.2. As entidades solicitantes aboarán o prezo por persoa usuaria da forma que se acorde coa empresa adxudicataria do programa, preferiblemente mediante transferencia bancaria, que se realizará cinco días antes do inicio do programa, se ben se permitirá calquera medio de pagamento admitido en dereito, acordado entre ambas as partes, sempre que quede constancia do pagamento efectivo, do número de persoas participantes, adultas e menores, e do nome da entidade. A cantidade aboada á empresa adxudicataria só se reintegrará cando exista un motivo debidamente xustificado que lle impida asistir á persoa participante.8.3. A entidade deberá designar unha persoa encargada das comunicacións coa empresa adxudicataria. O día da saída esta persoa representante ou aquela en quen se delegue deberá asinar un certificado de participación no que consten o nome da entidade, o número de participantes polo que se fixo o ingreso ou o pagamento por outros medios, o número de participantes finais que acudiron á saída e a data.8.4. No caso de que a entidade teña prazas gratuítas asignadas deberá achegar a documentación esixida nas condicións establecidas na base décima.8.5. As persoas que viaxen con menores de tres anos deberán achegar os sistemas de suxeición homologados necesarios aos que se refire a base sétima.8.6. No caso de que a entidade decida renunciar ao programa ou non teña a cantidade mínima de participantes esixida deberá comunicarllo ao Servizo de Cohesión Social e Xuventude a través do correo electrónico cohesionsocialexuventude@depo. es.9.1. A contía consignada para este programa ascende a trescentos sesenta mil (360.000) € con cargo á aplicación orzamentaria 18/231.2311.227.07 do Orzamento da Deputación, para un total de 20.000 prazas.9.2. A institución provincial non se compromete a garantir neste contrato un número mínimo de prazas, xa que a cantidade resultante dependerá do número de entidades que finalmente participen na actividade.9.3. O programa será cofinanciado pola Deputación do seguinte xeito: Para poder beneficiarse das prazas gratuítas (400), a entidade deberá acompañar a solicitude dunha relación das persoas que a integran, indicando o número delas que, por carecer de recursos económicos suficientes, non poden facerse cargo da achega de 12 € que lles corresponde, ou unha cantidade menor no caso de menores de 12 anos, se a empresa adxudicataria ofertase un prezo máis baixo, e xustificar que estas persoas se atopan nunha das seguintes circunstancias: situación ou risco de exclusión social, escasos recursos económicos e idoneidade do programa para a persoa solicitante, mediante o informe dunha traballadora ou traballador social dos servizos sociais comunitarios municipais ou da traballadora ou traballador social da propia entidade solicitante. No caso de que existan máis solicitudes que prazas terase en conta a orde de presentación da solicitude de cada entidade. Unha vez adxudicadas as rutas a cada entidade e o número de prazas gratuítas que lle corresponderían no seu caso, a entidade disporá dun prazo de 10 días hábiles contados a partir do día seguinte á súa notificación para remitirlle o mencionado informe ao Servizo de Cohesión Social e Xuventude a través do correo electrónico cohesionsocialexuventude@depo. es. As entidades solicitantes consenten ao adherirse a este programa que os datos deste expediente se incorporen aos ficheiros informáticos da institución provincial. Os datos persoais recollidos serán incorporados e tratados en ficheiros coa finalidade de conter os datos das persoas que participan nos programas financiados pola Deputación, inscritos na Axencia Española de Protección de Datos, e poderán ser incluídos na páxina web. De conformidade co artigo 31 do Regulamento da Lei 38/2003, de 17 de novembro, xeral de subvencións (RLXS) deberase facer constar a organización e a colaboración do organismo provincial mediante a inclusión da súa imaxe institucional en toda a publicidade que se elabore. Para máis información sobre esta cuestión pode dirixirse ao Servizo de Cohesión Social e Xuventude a través do correo electrónico cohesionsocialexuventude@depo. es. O programa terá vixencia ata o 31 de decembro de 2018. Décimo cuarta. Lexislación aplicable Pontevedra, 12 de xaneiro de 2018 A deputada O secretario Digna Rosa Rivas Gómez Carlos Cuadrado Romay